ÚRAD VLÁDY
SLOVENSKEJ REPUBLIKY
    sekcia vládnej legislatívy

									Na rokovanie vlády SR
									dňa 2. júla 2003
									K materiálu č. 4543/2003
									K bodu č. 3

S T A N O V I S K O

k návrhu legislatívneho zámeru zákona o štátnom programe rozvoja bývania

I

Návrh legislatívneho zámeru zákona o štátnom programe rozvoja bývania na rokovanie vlády Slovenskej republiky predkladá minister výstavby a regionálneho rozvoja SR László Gyurovszky na základe Plánu legislatívnych úloh vlády SR na rok 2003.

	Predložený návrh vychádza z Programového vyhlásenia vlády SR, ktorým sa vláda SR zaviazala pokračovať v súlade s možnosťou štátneho rozpočtu  v podpore bývania.

	Cieľom predloženého návrhu legislatívneho zámeru je zhodnotiť poskytovanie podpory na rozvoj bývania Ministerstvom výstavby a regionálneho rozvoja SR z pohľadu právnych predpisov. Z rozboru vyplýva, že na rozdiel od úverových systémov, sa dotácie poskytujú na základe rezortných predpisov. Keďže ide o poskytovanie dotácií z verejných zdrojov je žiadúce upraviť poskytovanie podpory na základe zákona tak, aby tento stanovil pravidlá jej poskytovania.

	Zároveň sa musí zabezpečiť naplnenie cieľov v oblasti sociálnej politiky, stimulácie ekonomického rozvoja a rastu, elokovaním súkromných zdrojov do rozvoja bývania a rozvoja trhu a bytmi. Navrhovaná právna úprava si zároveň kladie za cieľ riešiť štátnu podporu rozvoja bývania v oblasti sociálneho bývania; zároveň sa vymedzí postavenie sociálneho bývania na Slovensku a zosúladí sa s podmienkami upravenými v Európskej únii.

	Ďalšou časťou materiálu je návrh na novelizáciu zákona č. 124/1996 Z.z. o štátnom Fonde rozvoja bývania  v znení neskorších predpisov. Ide najmä o:
-	riešenie poskytovania podpory do oblasti bývania zároveň s návrhom na zúženie rozsahu účelov podpory,
-	zavedenie nových druhov podpory, ktorými sa záruky na úver pre fyzické osoby spĺňajú podmienky sociálneho bývania.

Návrh legislatívneho zámeru zákona o štátnom programe rozvoja bývania  bol predmetom medzirezortného pripomienkového konania. V rámci pripomienkového konania uplatnili zásadné pripomienky Ministerstvo práce, sociálnych vecí a rodiny SR a Ministerstvo obrany SR. Ministerstvo výstavby a regionálneho rozvoja SR akceptovalo zásadnú pripomienku Ministerstva práce, sociálnych vecí a rodiny SR; predložený legislatívny zámer zákona je orientovaný prednostne na zabezpečenie bývania občanov s nízkymi príjmami. Taktiež bola akceptovaná požiadavka na prednostné riešenie bývania detí z detského domova po skončení starostlivosti v týchto zariadeniach.

K požiadavke Ministerstva obrany SR na doplnenie do programu obstarávania služobných  bytov pre zamestnancov štátnej správy sa uskutočnilo dňa 29. apríla 2003 rozporové konanie. Na základe výsledkov rozporového konania Ministerstvo obrany SR netrvá na svojej pripomienke.

Materiál sa na rokovanie vlády Slovenskej republiky predkladá bez rozporov. V doložke finančných, ekonomických, environmentálnych vplyvov a vplyvov na zamestnanosť sa konštatuje, že predložený návrh bude mať dopad na štátny rozpočet. V roku 2003 vyčlenila vláda na rozvoj bývania 3744,92 mil. Sk. Pre ďalšie roky sú v rámci rozpočtových výhľadov uplatnené požiadavky na každoročné vyčleňovanie cez 3500 mil. Sk na realizáciu štátnej podpory rozvoja bývania. 

Predložený návrh má dopad na rozpočty obcí, keď sa vo vyčíslení odhadu finančných dôsledkov na zabezpečenie realizácie štátnej podpory rozvoja bývania uvádza požiadavka na rozpočet obcí v sume cca 1100 mil. Sk.

II

	Návrh legislatívneho zámeru zákona o štátnom programe podpory rozvoja bývania bol dňa 17. júna 2003 predmetom rokovania Legislatívnej rady vlády SR. Legislatívna rada po prerokovaní návrhu legislatívneho zámeru zákona odporučila návrh podľa jej pripomienok a odporúčaní schváliť a na rokovanie vlády predložiť jeho nové, upravené znenie. V nadväznosti na prijaté pripomienky a odporúčania bol materiál dopracovaný a v upravenej podobe sa predkladá na rokovanie vlády Slovenskej republiky.

Rada hospodárskej a sociálnej dohody SR prerokovala predmetný legislatívny zámer zákona na svojom rokovaní dňa 19. júna 2003, na rokovaní zástupcovia zamestnávateľov a odborárov požadovali, aby štátna podpora pre rozvoj bývania bola uplatňovaná aj v nepriamej forme t.j. daňovou stimuláciou. Ministerstvo výstavby a regionálneho rozvoja SR na základe tejto pripomienky a aj na základe schválenej koncepcie štátnej bytovej politiky v rámci medzirezortného pripomienkového konania k návrhu zákona o dani z príjmov uplatnilo zásadné pripomienky v rámci pripomienkového konania. V rámci týchto pripomienok ministerstvo navrhlo konkrétne formy a druhy daňových úľav pre podpory výstavby a obnovy bytového fondu.

III

Sekcia vládnej legislatívy Úradu vlády Slovenskej republiky konštatuje, že predložené nové znenie je vypracované v súlade s pripomienkami Legislatívnej rady vlády SR. Odporúča návrh legislatívneho zámeru na vypracovanie zákona o štátnom programe podpory rozvoja bývania  schváliť.

Bratislava 26. júna 2003
Vypracoval: S. Masár

									Štefan G r m a n
									generálny riaditeľ
   								    sekcie vládnej legislatívy